
Muudatusettepanekute loetelu
võlaõigusseaduse, krediidiasutuste seaduse ning makseasutuste ja e-raha asutuste seaduse muutmise seaduse (finantspettuste ennetamine ja tõkestamine) eelnõule 

1. Muuta eelnõu pealkirja ja sõnastada see järgmiselt: 
„Võlaõigusseaduse ja sellega seonduvalt teiste seaduste muutmise seadus (finantspettuste ennetamine ja tõkestamine)“. 

Selgitus: Hea õigusloome ja normitehnika eeskirja § 35 lõige 1 näeb ette, et kui seaduste muutmise või kehtetuks tunnistamise seaduseelnõus kavandatakse rohkem kui kolme seaduse muutmine, nimetakse eelnõu pealkirjas selle muudetava seaduse pealkiri, mille muutmine tuleneb eelnõu peaeesmärgist ja millega seondub teiste seaduste muutmine. Kuivõrd käesolevate muudatusettepanekutega lisandub neljanda seaduse muutmine, siis tehakse muudatus ka eelnõu pealkirjas.  

Õiguskomisjon
Juhtivkomisjon: ARVESTADA TÄIELIKULT
  
2. Teha eelnõu § 1 punktis 2 järgmised muudatused:
1.1. muuta punkti preambul ja sõnastada see järgmiselt:
„2) seadust täiendatakse §-dega 7247 ja 7248 järgmises sõnastuses:“
1.2. lisada punkti võlaõigusseaduse täiendamine uue §-ga 7248 järgmises sõnastuses: 
 „§ 7248.  Täiendavad turvameetmed 
Maksja ja makseteenuse pakkuja võivad kokku leppida täiendavate turvameetmete rakendamises maksetehingutega seotud pettuste ennetamiseks, sealhulgas: 
1) maksjale täiendavate hoiatuste andmises; 
2) makseinstrumendi kasutamisele madalama makselimiidi kohaldamises; 
3) tavapärasest suuremale või ebatüüpilisele maksele eraldi hoiatuse andmises;  
4) välismaksete või teatud riikidesse tehtavate maksete piiramises maksja soovil; 
5) uuele saajale tehtava esimese makse eraldi limiidi seadmises; 
6) muude maksetehingutega seotud pettuste ennetamiseks sobivate täiendavate turvameetmete rakendamises.  

Selgitus:  §i 7248 lisamisega luuakse õiguslik alus, mille kohaselt võivad maksja ja makseteenuse pakkuja kokku leppida täiendavate turvameetmete rakendamises maksetehingutega seotud pettuste ennetamiseks. Muudatuse eesmärk on võimaldada lisaks makseteenuse pakkuja üldistele turvameetmetele rakendada isiku soovil tema vajadustele ja riskiprofiilile vastavaid täiendavaid kaitsemeetmeid. Pettuste toimepanemise viisid muutuvad ning suur osa pettusi pannakse toime isiku mõjutamise ja manipuleerimisega isikut ise pettuslikku makset kinnitama. Petturid esinevad näiteks panga, politsei või mõne riigiasutuse töötajana, et veenda isikut makset ise tegema või kinnitama. Sellises olukorras võib makse olla tehniliselt korrektselt autenditut ning isik ise selle autoriseerinud, kuigi tema otsus põhineb petturi loodud eksitaval ettekujutusel ning psühholoogilise mõjutamise tingimustes. Täiendavad turvameetmed võimaldavad luua makse tegemise protsessi täiendava kontrollimise viisi, mis annab võimaluse makse tegemine uuesti läbi mõelda ning ka vähendada pettuse teel tekkida võivat rahalist kahju, kui on limiidid seatud.  
Näiteks tavapärasest suurema või isiku varasemast maksekäitumisest erineva makse eraldi hoiatus võimaldab juhtida isiku tähelepanu sellele, et tegemist on ebatüüpilise maksega olukorras, kus isik tegutseb petturi juhiste järgi ega pruugi sellises olukorras adekvaatselt tajuda, et millist tehingut ta siiski täpselt tegemas on. 
Välismaksete või teatud riikidesse tehtavate maksete piiramise võimalus annab isikule võimaluse välistada või piirata tehinguid, mida tal tavapäraselt teha ei ole vaja. Kui isiku maksed piirduvad näiteks Eesti ja Euroopa Liidu siseste maksetega, võib välismaksete piiramine aidata pettusi enneta olukorras, kus pettuse teel hakatakse raha kandma kuhugi kolmandasse riiki. Uuele saajale tehtava esimese makse eraldi limiit võimaldab vähendada selliste pettuste tagajärgi, mille puhul isik teeb pettuse tulemusel makse petturi kontole.   
Punkt 6 võimaldab maksjal ja makseteenuse pakkujal kokku leppida ka muudes pettuste ennetamiseks sobivates täiendavates turvameetmetes. See on vajalik, kuna pettuste toimepanemise viisid muutuvad ning muutuvad ka makseteenuse pakkujate kasutatavad riskijuhtimise meetmed. Tegemist on ennetavate meetmetega, mis annavad võimaluse vähendada pettuse ohvriks langemise riski ning vähendada pettuse tulemusel tekkivad rahalist kahju. 
 
Õiguskomisjon
Juhtivkomisjon: ARVESTADA TÄIELIKULT

3. Täiendada eelnõu uue §-ga 2, muutes vastavalt järgmiste paragrahvide numeratsiooni, järgmises sõnastuses: 
„§ 2. Krediidiandjate ja -vahendajate seaduse muutmine  
Krediidiandjate ja -vahendajate seaduse 6. peatükki täiendatakse §-ga 503 järgmises sõnastuses: 
 „§ 503. Andmete avaldamine pettuste tõkestamise eesmärgil 
 
(1) Krediidiandjal ja -vahendajal on õigus avaldada teisele krediidiandjale ja -vahendajale, krediidiasutusele, makseasutusele, e-raha asutusele ning Politsei- ja Piirivalveametile andmeid ja teavet krediidi andmise või vahendamisega seotud pettuste avastamiseks ja väljaselgitamiseks, kui esineb objektiivselt põhjendatud kahtlus, et pettusega võib olla seotud: 
1) klient või kliendina esinev kolmas isik; 
2) krediidiandja sõlmitav või sõlmitud leping või sellega seotud tehing; 
3) krediidivahendaja vahendatav või vahendatud leping või sellega seotud tehing. 
(2) Käesoleva paragrahvi lõikes 1 nimetatud eesmärgil võib avaldada andmeid ja teavet: 
1) kliendi või kliendina esineva kolmanda isiku tuvastamise kohta; 
2) sõlmitud, sõlmitava, vahendatud või vahendatava lepingu ja sellega seotud tehingu või asjaolude kohta; 
3) pettusliku tegevuse või muu süüteo tunnustele vastava teo kohta; 
4) kasutatud seadme kohta.  
(3) Krediidiandjal ja -vahendajal on õigus käesoleva paragrahvi lõikes 1 nimetatud eesmärgil avaldada e-identimise ja e-tehingute usaldusteenuste seaduse tähenduses e-allkirjastamist võimaldavale usaldusteenuse osutajale usaldusteenuse kasutaja isikukood, seadme- ja sessiooniandmed ning kasutaja elektroonilise side võrgu identifikaatori andmed. 
(4) Käesolevas paragrahvis sätestatud juhtudel ei ole lubatud avaldada eriliiki isikuandmeid.“. 

Selgitus: Krediidiandjate ja -vahendate (edaspidi krediidiandja) all peetakse silmas ettevõtteid, kes tegelevad samuti laenude andmisega, kuid ei ole krediidiasutused. Krediidiandjad moodustavad arvestatava osa Eesti laenuteenuste turust ning puutuvad kokku pettuste toimepanemisega olukordades, kus pettuse toimepanija võtab isiku nimel laenusid. Pettused ei piirdu seejuures ühe krediidiandjaga, vaid võivad hõlmata samaaegselt mitut krediidiandjat, samuti krediidiasutust või muud makseteenuse osutajat. Seetõttu sõltub pettuse õigeaegne avastamine ja tõkestamine sageli ka sellest, kas erinevatel teenuseosutajatel on võimalik pettusekahtluse korral omavahel vajalikku teavet vahetada. 
Sagedased on petuskeemid, mille puhul saadakse näiteks sotsiaalse manipulatsiooni või identiteedivarguse abil enda kontrolli alla isiku autentimisvahendid ning sellise ligipääsu abil ei piirdu petturid üksnes kannatanu pangakontol oleva raha väljaviimisega, vaid võivad kannatanu nimel taotleda krediiti erinevatelt krediidiandjatelt, mille tulemusel võib isiku nimele olla võetud mitmeid laenusid.  
Ühe krediidiandja käsutuses olev teave ei pruugi eraldiseisvalt anda piisavat alust pettuse tuvastamiseks. Samas võib mitme krediidiandja käsutuses oleva teabe võrdlemisel ilmneda pettusele iseloomulik muster, näiteks sama seadme kasutamine mitme isiku või mitme järjestikuse krediiditaotluse puhul. Seetõttu on pettuste tõkestamisel oluline, et põhjendatud pettusekahtluse korral oleks võimalik vajalikku teavet operatiivselt vahetada. 
Kehtivas õiguses puudub krediidiandjatel õigus omavahel ning näiteks ka krediidiasutuste ja makseasutusutega andmeid jagada. Andmete avaldamine ei ole lubatud üldise või abstraktse pettuseriski tõttu, vaid juhul, kui esineb objektiivselt põhjendatud kahtlus, et isiku või isikuna esineva kolmanda tehing või sellega seotud tehing võib olla seotud pettusega. Samuti nähakse ette võimalus edastada teavet Politsei- ja Piirivalveametile, et võimaldada pettuse asjaolude kiiremat väljaselgitamist ning vajaduse korral süüteomenetluse alustamist või läbiviimist. Andmete koosseis, mida võib jagada, on piiratud. Pettuse avastamiseks võib olla vajalik võrrelda isiku tuvastamisega seotud andmeid, krediidilepingu või tehinguga seotud asjaolusid, pettusliku tegevuse tunnuseid ning pettuse toimepanemisel kasutatud seadmega seotud andmeid. Seadmeandmed võivad olla pettuse tuvastamisel olulised näiteks olukorras, kus sama seadet kasutatakse lühikese aja jooksul mitme erineva isiku nimel krediidi taotlemiseks või muude tehingute tegemiseks. 
Eraldi nähakse ette võimalus avaldada e-allkirjastamist võimaldavale usaldusteenuse osutajale kasutaja isikukood ning seadme-, sessiooni- ja elektroonilise side võrgu identifikaatori andmed. Selle eesmärk on võimaldada kontrollida pettusekahtluse korral asjaolusid, mis on seotud autentimisvahendi kasutamisega. See on oluline eelkõige selliste petuskeemide puhul, kus kannatanu identiteeti või autentimisvahendeid kasutatakse tema teadmata või kus kannatanu nimel luuakse petturi kontrolli all olev autentimise vahend. Sellisel juhul võib erinevate osapoolte käsutuses olevate tehniliste andmete võrdlemine aidata tuvastada, et krediiditaotlust ei ole tegelikult esitanud isik, kelle nimel seda tehakse. 
Muudatus võimaldab seega muuta selliste pettuste, kus isiku nimele võetakse mitmeid laene, tõkestamise senisest efektiivsemaks. Kui pettuse tunnused on ühe teenuse osutaja juures juba tuvastatud, võimaldab teabe operatiivne jagamine vältida tekitada võivat kahju suurust.

 4. Täiendada eelnõu § 2 (vana nr) punktis 2 sätestatud krediidiasutuste seaduse § 894 lõikega 5, lugedes senine lõige 5 lõikeks 6, järgmises sõnastuses: 
„(5) Krediidiasutusel on õigus avaldada krediidiandjale ja -vahendajale krediidi andmisega seotud pettuste avastamiseks ja väljaselgitamiseks andmeid ja teavet krediidiandjate ja -vahendajate seaduse §-s 50² sätestatud tingimustel.“. 

Selgitus: Muudatus on seotud eelmise ettepanekuga. See on vajalik, et tagada krediidi andmisega seotud pettuste avastamiseks ja väljaselgitamiseks vajalik vastastikune andmevahetus krediidiandjate ning krediidiasutuste vahel. Kuna pettus võib puudutada erinevaid finantsteenuste osutajaid on pettuste tõkestamiseks vajalik teave ka krediidiasutustel, mille jagamine krediidiandjatega on pettuse toimepanemise korral oluline. krediidipettus võib hõlmata mitut finantsteenuse osutajat ning pettuse tuvastamiseks vajalik teave võib olla krediidiasutuse valduses, nähakse ka krediidiasutusele ette selge õiguslik alus vajalike andmete avaldamiseks krediidiandjale. Andmete avaldamisele kohalduvad krediidiandjate ja -vahendajate seaduse §-s 50² sätestatud tingimused.  

Õiguskomisjon

5. Asendada eelnõu § 3 (vana nr) sätestatud makseasutuste ja e-raha asutuste seaduse §-i 633 lõikes 2 tekstiosa „5“ tekstiosaga „6“. 

Selgitus: Tegemist on tehnilise muudatusega, mis tuleneb § 63³ täiendamisest uue lõikega ning millega korrigeeritakse  lõikes 2 sisalduvat viidet. 

Õiguskomisjon
Juhtivkomisjon: ARVESTADA TÄIELIKULT
6. Täiendada eelnõu § 3 (vana nr) sätestatud makseasutuste ja e-raha asutuste seaduse §-i 633 lõikega 4 järgmises sõnastuses: 
„(4) Makseasutusel ja e-raha asutusel on krediidi andmisega seotud pettuste avastamiseks ja väljaselgitamiseks õigus avaldada andmeid ja teavet krediidiandjate ja -vahendajate seaduse §-s 50² sätestatud tingimustel.“. 

Selgitus: Muudatus on vajalik, et võimaldada pettuste avastamiseks ja väljaselgitamiseks vastastikust andmevahetust ka krediidiandjate ja -vahendajate ning makseasutuste ja e-raha asutuste vahel. Pettusega seotud maksete ja raha liikumise kohta vajalik teave võib olla makseasutuse või e-raha asutuse valduses ning selle teabe õigeaegne jagamine võib aidata pettust tuvastada ja tõkestada. Seetõttu nähakse neile ette õigus avaldada krediidiandjale või -vahendajale andmeid KAVS §-s 50² sätestatud eesmärgil, tingimustel ja ulatuses. 

Esitab õiguskomisjon 30.09.2026.a.

(kinnitatud digitaalselt)

Madis Timpson
Õiguskomisjoni esimees
